Abeebyokwerinda mu ttundutundu lya Rwenzori baliko abantu abalala amakumi 48 be bakutte ku bigambibwa nti nabo beetaba mu ttemu eryaliyo jjuuzi nga bano beegasse ku baasooka okukwatibwa olwo omuwendo gw’abakwate negulinnya nga kati bali 170.
Ssekamwa w’eggye ly’eggwanga erya UPDF ery’ekibinja eky’okubiri Brigadier Peter Elweru ategeezezza nti bano babazingirizza mu kibuga kye Bundibugyo ne Kasese ng’abasinga ku bano be bamu ku abo abeeyita Kirumira Mutima abatannamanyikako kigendererwa.
Kinajjukirwa nti abantu abasoba mu bikumi 200 mu Bundibugyo baali baabulidde amaka gaabwe nga baliira ku nsiko n’abalala nga bakuumirwa mu kifo ekikuumirwamu ababundabunda ekyateekebwa e Bubukungu wabula ng’abasinga ku bano baddadda mu maka gaabwe mu nkambi nemusigalamu bannansi ba DRCongo.
PHOTO: www.newvision.co.ug
Ebibiina by’obwannakyewa ebyetegereza n’okulondoola kalonda yenna akwata ku nsaasanya y’ensimbi z’omuwi w’omusolo n’embaliriura y’eggwanga bisabye omukulembeze w’eggwanga lino Yoweri Kaguta Museveni aleme kuteeka mukono ku bbago ababaka lyebaayisizza eggulo eribejjeereza obutaggyibwako musolo ku misaala gyabwe.
Akulira ekitongole kya Anti-Corruption Coalition Uganda Cissy Kagaba ategeezezza nti kyennyamizannyo ate okulaba ng’ababaka bano abaawagidde okuggyibwako omusolo beebamu basuubira bannayuganda abalala okusasulanga omusolo nga bo bagwebalama.
Kagaba agambye nti bo nga bannakyewa tebaggya kwagala kutunuulira kabinja k’abantu nga bano abatalina mwoyo gwaggwanga ate ba Ssekiruvu b’ensimbi.
Omubaka omukyala owa district ye Kasese Winnie Kiiza kunsonga yeemu ddala agamba nti omuntu yenna atayagala kusasula musolo taba na mulamwa munsiiye.
Kiiza agamba nti newankubadde teyabaddewo nga banne bayisa ebbago lino agamba nti ababaka baagala kulemesa kitongole kya misolo butabaggyangako nsimbi za mirundi gisoba mu gumu.
Kinajjukirwa nti ababaka mu lukiiko lw’eggwanga olukulu olunaku lw’eggulo mubwangu obw’ekitalo baayisizza ebbago ly’ennongoosereza eno ng’omubaka omu yekka ku baabaddemu omukyala owa Tororo Sarah Opendi yeeyawakanyizza ennongoosereza eno.
PHOTO: theimmoralminority.blogspot.com
Abavubuka mu district ye Hoima balemaganye n’abakungu b’ekitongole ky’ebibira mu ggwanga ekya National Forest Authority ku kika ky’emiti gyebabadde baweereddwa okusimba beggye mu bwavu mpozzi n’okwongera okukuuma embeera y’obutonde bwebategeezezza nti ekika ky’emiti ekibaweereddwa emyaka kwekikulira gyewanise waggulu n’okukira emyaka gy’empafu.
Atwala ebibira mu kitundu ekimanyiddwa nga Kisindi Stewart Manilaguha ategeezezza nti lwa bavubuka bano butamanya kika kyandokwa za miti egibaweereddwa naye omuti ogubaweereddwa tegugaana muntu kugisimbamu mmereye n’ekulira omwo ng’emiti emirala nti ate emiti gino egibaweereddwa egy’ekika kya Grevillea Robusta weewaawo mizungu tegirina bulabe bwonn ku butonde bw’ensi ng’egimu bwegiwulirwa nti ginywa amazzi mu ttaka nti oba tegiganya mulimi kuddamu kulima ku ttakalye ssinga abeera agisimbye.
Akiikirira abavubuka mu ggombolola ye Buseruka Siraj Bedijo agamba nti abavubuka okubawa ekika ky’emiki ekikulira mu myaka kkumi n’etaano babeerera ddala ng’abatayambiddwa ssonga waliyo ebika by’emiti nga kalittunsi ebikulira mu myaka emitono omuntu neyeenogera ennusu.
Kinajjukirwa nti enteekateeka eno yatandikibwawo mwaka gwa 2009 abakungu b’ekitongole ky’ebibira bwebaasalawo okuyamba abataka nga babawa endokwa z’emiti egy’enjawulo nga wabula ku mulundi guno baagadde essira baliteeke ku bavubuka abasiiba bakaaba nti tebalina mirimu ekibaggye enviiri ku mitwe kwekulaba ng’ate abavubuka bangi enteekateeka eno bakyagisimbidde ekkuuli.
PHOTO: www.telesurtv.net
Abalunzi bonna ne bannannyini Magana mu ggwanga basabiddwa mu kiseera kino enkuba mwetonnyera obulungi basabiddwa obuteesigulira ku gwa bulunzi gwokka wabula basimbe ne ku mmere awamu n’enva kibayambeko okuliisanga obulungi abaana baabwe n’okusingira ddala abakyaakula.
Bwayogeddeko n’omusasi waffe atusakira ag’eby’obulimi n’obulunzi,amyuka Ssentebe w’ekibiina ekitaba ebibiina by’abalunzi ne bannanyini Magana mu ggwanga wonna ekimanyiddwanga Coalition of Pastoralist Civil Society Organizations ate era Ssentebe w’abalunzi mu district ye Nakasongola Kaweesi Samuel ategeezezza nti abaana b’abalunzi bangi batawanyizibwa ebirwadde ebiva kundya embi lwabutabagenderera ng’entabwe eva ku bazadde baabwe bano abalunzi obutettanira kulima mmere nebeesiguliranga ku mata n’emmere engule ssonga ettaka kwebakolera buli lukya lifuna ebijimusa ebiva mu busa ekiriwa obusobozi obubaza emmere n’enva.
Ono abasabye ku mulundi guno bajjumbire okusimba engeri enkuba keetonnye.Ono era asabye balunzi banne abanettanira ogw’okusimba emmere basimbe ebikomera by’emiti ebimanyiddwa ng’ebikoromojjo okwetooloola ennimiro zaabwe abaliisa baleme kugiriisa nte zaabwe nebassentebe b’ebyalo n’abasaba bagonjoolenga ensonga y’okuliisa emmere n’obwenkanya wabulengawo oluuyi lwonna olunyigirizibwa.
PHOTO: ikrweb.wordpress.com
Ministry y’eby’obulamu erabudde bannayuganda bonna ku kalunsambulira w’ebirwadde ebisuubirwa okweyongera mu ggwanga wakati mu nnamutikwa w’enkuba kati agufuulidde ddala omugano ogw’okutonnyanga buli kiro na misana mu bitundu by’eggwanga kyenkana byonna.
Mu kiwandiiko ekiteereddwako omukono akulira eby’obujjanjabi mu ministry eno Dr Jane Ruth Achieng ategeezezza nti ebirwadde ebitera okuva ku buligo n’obujama biterannyo okutawanya bannayuganda bwatyo n’asaba amaka gonna ogwongera ku mutindo gw’obuyonjo ebirwadde eby’engeri eno bireme kubaboyanya.
Dr Jane Ruth Acheng ategeezezza nti ebirwadde okuli;omusujja gw’ensiri,omusujja gw’omulubuto,ebiddukano eby’enjawulo,Chorela,n’ebiziyiro naddala mu mabujje byandyeyongera bwatyo n’asaba abatwala eby’obulamu ku district ez’enjawulo okwongera ku kumanyisa abataka ku bulabe bw’enkuba eno,okwongera mu kulambulanga amalwaliro gonna gebatwala n’ebitundu byabwe awamu n’okutegeezanga abakulu waggulu mu bwangu bwewabaawo ekirwadde kyonna kyebaba batategeera bulungi.
Abatuuze ku kyalo Bugozi ekisangibwa mu ggombolola ye Makulubita mu district ye Luweero bazikubyemu makiikakiika mutuuze munnaabwe Nkooyooyo Bernard abadde atemera mu gy’obukulu enkaaga bweyeeyimbyemu ogwa Kabugu neyeggya mu bulamu bw’ensi eno mu ttuntu lya leero.
Abeerabidde ku Nkooyooyo ng’alengera ku mulabba gw’enjuuye bategeezezza nti Nkoyooyo abadde afunamu obutakkanya ne mukyalawe Oweek Joyce naabisibanako n’amusegulira wabula abadde y’akadda essabbiiti emu yokka nkooyooyo neyeetuga.
Abataka bategeezezza nti nnabe eyettisizza Nkooyooyo ye mukyalawe ono Oweek okumumma aka Kyagera nga musajjamukulu eky’ekiro yasigalira kukikuba bifananyi.
Bano era bategeezezza nti babadde baludde nga balumagana.
PHOTO: www.medscape.com
Ekibiina kya UPC kivuddeyo kunsonga y’ekyuma ekyeyambisibwa mu kukebera n’okujjanjaba abalwadde b’ekirwadde kya kookolo ekimanyiddwanga Radiotherapy ku ttabi ly’eddwaliro ekkulu e Mulago erijjanjaba ekirwadde kya kookolo.
Mu lukungaana lwa bannamawulire lwebatuuzizza ku kitebe kyabwe wano mu Kampala Ssekamwa wa w’ekibiina kino Micheal Orach Osinde ategeezezza nti obulamu bw’abantu abajjanjabirwa mu ttabi ly’eddwaliro lino buli ku katyabaga olw’okwonooneka kw’ekyuma kino olw’ensonga nti obujjanjabi bwebeetaaga tebasobola kubufuna.
Ono wano waasinzidde n’asaba Gov’t eteekewo amatabi agajjanjaba kookolo mu buli ddwaliro ekkulu kiyambeko okukendeeza ku mujjuzo ogubeera mu Cancer Institute.
Omulamuzi wa kkooti enkulu wano mu ggwanga Steven Musota omusango amyuka akulira ekittavvu ky’abakozi mu ggwanga Geraldine Ssali Busuulwa mwattunkira n’ekittavvu kino aguzzizza ku lw’ennaku z’omwezi amakumi 21st omwezi guno ogwa Kafuumuulampawu Ogw’okuna omwaka guno guddemu okuwulirwa.
Kinajjukirwa nti omukyala ono Geraldine Ssali yaddukira mu mbuga z’amateeka omwezi oguwedde ng’awakanya okusalawo kw’ekittavvu kino ekya NSSF okw’okumuwaliriza okuwummulamu oluvannyuma lw’okumuteebereza okubaako nnakacaacaali gwatayagala kunenuka.
Bannamateeka b’omukyala ono abakulembeddwamu Rashid Ssemmambo baagala omuntu waabwe adde ku mulimu bwewabaawo ensonga ezeetaagisa okunonyerezaako kukolwe ng’akola bannamateeka b’ekittavvu kyebatakkanya nakyo bwebategeezezza omulamuzi nti kikaluubiriza okunonyereza ku muntu akyali ku mulimu.
Omulamuzi wa kkooti enkulu mu ggwanga Wilson Masalu Musene aliko omusajja Kaggwensonyi era Ssekiruvu gwasalidde okwebaka ku mere e Luzira okumala emyaka amakumi 25 oluvannyuma lw’okusingwa omusango gw’okukabawaza muwalawe ow’entumbweze n’oluvannyuma n’amufunyisa erya Mugema n’azaala abalongo.
Ono ategeerekesenga Kateregga Jjuuko Mohammad asibiddwa omulamuzi bwakilabye nga ssing’ono alekebwa n’adda mu bantu kyabuswavunnyo era afuuse ekivumo eri ab’engandaze.
Musalu era agambye nti Jjuuko kyeyakola kizira mu buwangwa bwa Baganda era kyennyamiza bwatyo n’amusalirawo agire ng’alya bbando n’ebijanjaalo ebimaze ebyeya n’ebisiibo mu makuumiro gaabyo.
Ssaabasajja Kabaka wa Buganda Ronald Muwenda Mutebi II akunze abakulu b’ebika bya Baganda okuzza enkuza y’abaana ey’ennono olwo Obuganda lwebuba bunaabafunamu n’eggwanga Uganda okutwalira awamu.
Empologoma ya Buganda Mufumbyaggandannantabalirirabatyabi Ronald Muwenda Mutebi II bino abyogeredde ku mutala Buddo ku mikolo gy’amazaalibwage ag’omulundi ogw’enkaaga mu ogumu wakati mu nsi y’abaganda nebanywanyi baabwe abaagaliza Obuganda emirembe.
Ebya Beene tebiddibwamu.
PHOTO: www.theeastafrican.co.ke
lug_Latn lug_Latn lug_Latn zho_Hant lug_Latn lug_Latn lug_Latn lug_Latn lug_Latn lug_Latn eng_Latn lug_Latn lug_Latn lug_Latn lug_Latn kor_Hang lug_Latn lug_Latn lug_Latn zho_Hans lug_Latn lug_Latn lug_Latn lug_Latn lug_Latn lug_Latn lug_Latn zho_Hant lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn sot_Latn